Jeg er lærling og jeg er permittert. Hva har jeg krav på?
Det er adgang til å permittere lærlinger dersom grunnlaget for permittering er tilstede. Dersom virksomheten har en produksjon gjør at man kan gi en forsvarlig opplæring, bør lærlingen skjermes. Hovedregelen bør være at «lærlingen skal forlate bedriften sammen med siste fagarbeider».

Hvis du som lærling permitteres er det viktig at du får god informasjon om det som skjer. Utdanningsdirektoratet har på sine nettsider

uttalt at bedrifter som har lærlinger har ansvar for å 
-    Gi informasjon om permitteringer
-    Legge til rette for at lærekontrakten kan utvides
-    At det eventuelt settes en ny sluttdato som fylkeskommunen godkjenner
-    Å legge til rette for at fag- og svenneprøver kan avlegges på et senere tidspunkt
-    Fylkeskommunen har fortsatt et ansvar for lærlingers utdanning. Lærlinger har en lovbestemt rett til å fullføre sin utdanning. 

I perioden 3. april 2020 til 31. mars 2021 gjelder det en midlertidig ordning med rett til inntektssikring på nivå med lærlingelønnen for permitterte lærlinger. Deltas organiserte lærlinger som har vært permittert i nevnte periode og ikke mottatt inntektssikring kan ta kontakt med Delta for bistand.